Polisie reageer op video van vrou by polisiestasie‘n Skermskoot uit die video. (Video: Facebook) Die Gautengse polisie stel ondersoek in na die video wat op sosiale media versprei word waarin twee polisiebeamptes ŉ vrou by die Evaton-polisiestasie hardhandig behandel. Brig. Mathapelo Peters, woordvoerder van die polisie, sê die bestuur van die polisie het met kommer kennis geneem van die video wat vandeesweek op verskeie sosialemediaplatforms versprei is. Volgens Peters het die voorval Saterdag in die kliëntedienssentrum van die stasie plaasgevind. “Die polisielede in die video is geïdentifiseer en ŉ ondersoek is van stapel gestuur. Die uitslag van die ondersoek sal verdere optrede bepaal ,” sê Peters. Maroela Media het vroeër berig daar kan in die video gesien word hoe twee polisiebeamptes ŉ vrou oor die vloer van die polisiestasie sleep. Die een polisiebeampte beveel waarskynlik die vrou om op te staan en wanneer sy haar teensit, klap hy haar twee keer deur die gesig. Lt.genl. Elias Mawela, Gautengse polisiehoof, het in die lig van die video weereens die polisie se benadering van geen verdraagsaamheid teenoor geslagsgebaseerde geweld nie beklemtoon. “Die departementele ondersoek moet dus met die nodige sensitiwiteit en dringendheid hanteer word,” sê Mawela.